amanoisuno/poetBack huggingface dataset:
幽居雜興  其一 白玉蟾 
岸花洗面初收雨，江草摇頭已怯風。獨立無聊聊送目，西邊落日叫孤鴻。
幽居雜興  其二 白玉蟾 
陽春有脚三杯酒，野戰無譁一局棋。見說王門堪炙手，抱猿弄鶴不曾知。
幽居雜興  其三 白玉蟾 
月來佐酒如隨牒，花自從詩各寄名。盡把煙霞歸節制，閑中排日聽泉聲。
流憩 白玉蟾 
蒼崖萬仞倚空寒，一道飛泉瀉半山。到此倚欄聊植杖，少時款款入松關。
洞明軒 白玉蟾 
夜坐幽堂聽玉泉，松號風吼不成眠。蒲團裏面真消息，猿叫千山月正圓。
元旦在鶴林偶作 白玉蟾 
東風吹散柳梢雪，一夜挽回天下春。從此陽春應有脚，百花富貴草精神。
酬顔宣教 白玉蟾 
柳梢黄鳥韻綿蠻，風雨將春暗鎖關。鎮日吟詩無好句，坐看乳燕語梁間。
螺青山下皆地錦花 白玉蟾 
螺青山綰青螺髻，地錦花鋪錦地衣。雨過花嬌山色蒨，疑山解舞欲狂飛。
許天游見過 白玉蟾 
蟬外西風風外葉，鴈邊落日日邊雲。詩仙世界無疆埸，一片青山共子分。
江口有懷  其一 白玉蟾 
霜將楓綠染爲紅，風把蘆花縷作茸。雲自幕天誰釘掛，月來佐酒與從容。
江口有懷  其二 白玉蟾 
丹楓偷落風無覺，白鷺微行魚不知。兩地南樓今夜月，一般清皎百般思。
飛行  其一 白玉蟾 
飛行三十六天門，我是東華上相孫。戲把蟠桃剜出核，玉童持去種崑崙。
飛行  其二 白玉蟾 
劍光長笑古劉家，不斬流星只斬蛇。從得歷年三四百，蟠桃猶自未開花。
龍潭  其一 白玉蟾 
尖峰簇簇穿林笋，曲徑盤盤繞樹藤。中有古潭深萬丈，老龍獨卧似禪僧。
龍潭  其二 白玉蟾 
驚崖却立挨斜日，老檜前臨接斷煙。水鳥負暄閑整翼，山禽相賀已晴天。
雙蓮 白玉蟾 
一池蓮菡漾紅霞，並带雙花足賞嗟。醉面相看誰得似，三郎夜飲玉真家。
傷春詞寄紫元  其一 白玉蟾 
幽人抱膝掩柴門，八九漁家煙水村。坐對青山兩無語，春風春雨送黄昏。
傷春詞寄紫元  其二 白玉蟾 
幽人何事苦傷春，春雨無端愁殺人。不但幽人獨愁怨，江頭多少柳眉顰。
傷春詞寄紫元  其三 白玉蟾 
孤村古館雨凄凄，客裏愁聞烏夜啼。枕冷衾寒纔閉目，春風吹轉夢魂迷。
傷春詞寄紫元  其四 白玉蟾 
望眼生花淚已枯，青衣也合遞歸書。客情無奈春風雨，更問春空有鴈無。
次韻永興王宰游鍾成觀  其一 白玉蟾 
萬斛蒼烟戀釣磯，一川秋綠漾清暉。空明隠映流光薄，翻憶當年蘇紫微。
次韻永興王宰游鍾成觀  其二 白玉蟾 
眼力招回西去山，風蘋烟蓼白鷗閑。歸舟滿載斜陽返，欵乃一聲空翠間。
霜夕吟月  其一 白玉蟾 
神飄骨竦影悠揚，獨撚吟鬚惱醉腸。霜月慰人於冷寞，溪梅挑我以清香。
霜夕吟月  其二 白玉蟾 
吟魂縹渺邁霜空，立影惸然翠閣東。素喜半鈎西面月，生憎一箭北頭風。
月夕書事 白玉蟾 
悲秋念遠夜將闌，黄葉乘風直斬關。微白一鈎天外月，淡青數點海邊山。
疑潮 白玉蟾 
卧聞雨吼是潮奔，直恐橫舟墮海門。凡百可疑多若此，萬今千古共誰論。
落梅 白玉蟾 
惆悵風前問落梅，既開不久底須開。芳心未忍輕離折，更遣殘香度水來。
贈何畫梅 白玉蟾 
一枝照夜向清寒，恍似孤山跂馬看。却恐春風咎毛穎，泄他消息貌他顔。
舟次吉溪 白玉蟾 
十年三過吉溪灘，想被溪梅笑往還。塵暗壁間題跡舊，滿斟杯酒慰寒山。
送晉上人游鴈蕩 白玉蟾 
嶺外猿啼秋樹月，林間鶴唳曉松風。此行鴈蕩須參透，依舊歸來玉几峰。
嘗青梅 白玉蟾 
青梅如豆試嘗新，脆核虛中未有仁。勘破收香藏白處，冰肌玉骨是前身。
荷花 白玉蟾 
小橋劃水剪荷花，兩岸西風暈晚霞。恍似瑶池初宴罷，萬妃醉臉沁鉛華。
春雨 白玉蟾 
柳色烟光正鬭青，桃花落盡杏花驚。風從窗眼空中入，雨在簷前滴到明。
春興  其一 白玉蟾 
草根未放曉霜稀，驟冷初暄蝶倦飛。行到碧桃花下看，新花良是舊枝非。
春興  其二 白玉蟾 
未忺盥櫛且看雲，空翠濛濛霽色分。日線穿窗蜂透出，隔窗花影動欣欣。
春興  其三 白玉蟾 
茜草葉交萱草葉，桃花枝映李花枝。餿風餕雨休相惱，放我水邊林下嬉。
春興  其四 白玉蟾 
曉日激昂山吐霧，東風從臾水生波。燕纔邂逅鶑相款，花自將迎蝶見過。
春興  其五 白玉蟾 
細雨如毛暮靄濃，山光水色醉春空。認來認去燕還舍，吹落吹開花使風。
春興  其六 白玉蟾 
望中白鳥入空無，一带青山似畫圖。宿雨初醒雲半斂，垂楊微困水平鋪。
春興  其七 白玉蟾 
嬌煙嫩靄弄晴暉，誰見詩人太息時。風主庭前花壽夭，水占溪上柳安危。
晚春遣興二絕  其一 白玉蟾 
不但風饕雨更尤，落英滿地訴春愁。詩人分韻留春處，一句韓詩七箇鬮。
晚春遣興二絕  其二 白玉蟾 
臨臨春去却成晴，花落無聲片片輕。一句杜鵑香國淚，半簾皓月故人情。
春夕與西林老月下坐  其一 白玉蟾 
燕子呢喃君得知，深談實相妙難思。久參貝葉云何梵，一見桃花更不疑。
春夕與西林老月下坐  其二 白玉蟾 
一物言無也大奇，如何半夜却傳衣。於知見處生知見，在是非中起是非。
竹園  其一 白玉蟾 
可惜洋州不再生，此君只許伯夷清。霜刪近覺林方瘦，笋礙渾無路得行。
竹園  其二 白玉蟾 
一片琅玕香浄天，風吹細細雨娟娟。龍孫始學斑衣戲，鶖子從談玉版禪。
竹園  其三 白玉蟾 
自笑園丁職事新，一春風雨爲供申。笋如滕薛皆爭長，瓜似朱陳已結親。
菜羹 白玉蟾 
一卷仙家煮菜經，宰夫失笑太官驚。藍田山裏空餐玉，豈識聞韶別是清。
扇 白玉蟾 
懷袖相忘去不能，也知輕薄惡蚊蠅。南風雖汝持權柄，只恐秋風見汝憎。
山歌 白玉蟾 
幾家娘子守黄昏，多少郎君醉打門。睡了不知明月好，三更三點似金盆。
與趙將軍  其一 白玉蟾 
見君除授千牛貴，過眼光榮一蠓微。人爵未如天爵美，脂韋只道布韋非。
與趙將軍  其二 白玉蟾  太湖
醉頭一月不曾梳，共整扁舟又太湖。昔日舞雩多一唯，他人陋巷只如愚。
與趙將軍  其三 白玉蟾 
芒鞋布襪與青藜，朝市迷心忽幾時。料得山中猿鶴冷，多應相怨不相思。
瑶臺散天花詞  其一 白玉蟾 
夜半泠然御八風，下觀四海氣濛濛。舉頭忽已三更上，上有瓊樓十二重。
瑶臺散天花詞  其二 白玉蟾 
諸天綵女一雙雙，十二樓前並捧香。太乙真人乘白鶴，雲中端簡候虛皇。
瑶臺散天花詞  其三 白玉蟾 
翠幢絳節忽紛紛，空裏笙簫節奏聞。碧玉宮中花似雪，蘂珠殿下鶴如雲。
竹裏桃花 白玉蟾 
風吹雨洗玉猗猗，雲捲霞舒錦陸離。竹夾桃花花映竹，雅如翠障綉西施。
水糰 白玉蟾 
火宅煎熬不自由，就中澇漉幾沉浮。翻身得入清凉國，也合甘心喫水休。
煙中梅花 白玉蟾 
煙裏梅花別是清，略無風動亦寒馨。如焚古鼎龍涎餠，坐對幽窗水墨屏。
湖上偶成  其一 白玉蟾 
葭蒲滿蕩起晴烟，總屬霜鷗雪鷺天。一片紫菱開十字，中間放過采蓮船。
湖上偶成  其二 白玉蟾 
湖天清曠萬緣虛，暫借僧房作宰予。夢覺風凉歸去晚，滿空飛翠撲籃輿。
睡起 白玉蟾 
清似垂竿釣楚江，酒兵已退睡魔降。霜風吹破梅花曉，霧月飛浮竹影窗。
次韻王御带 白玉蟾 
曉風吹醒桃花醉，暮雨添成柳葉愁。醉了又愁愁又醉，鶑煎燕𠿕過春休。
徐處士寫予真 白玉蟾 
心潛天地笑藏春，月珮雲衿絕一塵。前世率陀天上客，今生大宋國中身。
次韻曾丈探梅 白玉蟾 
夜半風吹雪滿階，頭巾不裹把窗開。南枝暗就江頭發，一點香從月下來。
紅梅  其一 白玉蟾 
明皇愛雪響雲營，侍宴宮娃不計名。守等太真眠未起，醺然秉燭到深更。
紅梅  其二 白玉蟾 
玉妃初醉下瑶臺，紫霧深深撥不開。却恐錯穿桃杏徑，高燒銀燭照歸來。
題武夷  其一 白玉蟾 
不見虹橋接幔亭，空餘水綠與山青。客來剔出些奇勝，五曲溪頭大隠屏。
題武夷  其二 白玉蟾 
龍驤仙掌岩頭水，鶴唳幔亭峰上雲。但得明窗塵一匕，躍身去謁武夷君。
題武夷  其三 白玉蟾 
芳草暗分流水綠，老松剛借遠山青。獨拈鐵笛溪頭立，吹與洞中仙子聽。
題武夷  其四 白玉蟾 
顯道真人去不回，幔亭不見舊樓臺。曾孫倚著寒松立，日落風悲猿自哀。
題武夷  其五 白玉蟾 
山聳千層青翡翠，溪流萬頃碧琉璃。遊人來此醉歸去，幾箇親曾到武夷。
旴江舟中聯句 白玉蟾 
倏忽僧千兔，尋常涸百蠡。眼光摩日月，足跡遍山河。赤壁聊化鶴，黄庭浪換鵝。秋聲歸欵乃，雲影映婆娑。夜後調焦尾，風前舞太阿。待藏班婕扇，却援魯陽戈。點爾言其志，虞兮奈若何。道緣寧擇地，世事總隨波。萬象由彈壓，千篇在切磋。酒徒從狎至，詩客聽相過。輟我芒不借，就伊金叵羅。峯巔餐地秀，霞外挹天和。拍手僛僛舞，忘形踏踏歌。力辭金殿客，高應玉皇科。八桂招六逸，九疑哀兩娥。清漪馴綠鴨，列阜拊眠駝。逸韻應無敵，清名到不毛。樵仙分我席，力士汙吾靴。風沈腰何束，霜潘鬢謾皤。懷丹醫病鶴，尋餌釣神鼇。爲問六國印，何如一漁簑。清飈茶腋爽，韶景醉顔酡。且噉藕如臂，從教晷似梭。推蓬延月桂，引襋翫煙蘿。君已人登泰，辭皆水導嶓。蘂官清縹緲，雲闕鬰嵳峩。未到桑田變，疑將銅狄摩。誰知天不管，敢謂世無魔。觴政驩無忤，騷壇今太苛。玄譚時膾炙，傑句肆吟哦。大道真溟滓，浮生但剎那。玉天還有詔，應是典風騷。
南臺舟中聯句 白玉蟾 
秋陽紅若柿，曉雨翠如絲。福地逢迎日，江天笑傲時。蓮臙猶殢水，桂粟已粘枝。波靜天一色，山低雲四垂。垂綸懷渭叟，縱棹擬鴟夷。上水遲吾樂，西風壯我詩。
疎山舟中聯句 白玉蟾 
山影卧寒碧，波光摇虛空。櫂凌千頃月，帆鼓一天風。列岸萬絲柳，遥岑數粒松。詩魂混鴈鶩，草聖驚魚龍。夢斷江樓笛，吟餘煙寺鍾。電華飛我劍，虹暈掛吾弓。清嘯騎汗漫，朗吟泛冥濛。誰云澤國小，樂亦在其中。
泊舟浮石寺前有善士百餘輩拜迎因聯句于水濱民居之壁 白玉蟾 
三百六旬周復始，二十四巖高且寒。法乳試流鋒上蜜，詩腸畧露管中班。山山日脚黄金軟，片片梅心白雪乾。遥指煙霄呼縞鶴，一聲清嘯水雲閑。
冬日同王茂翁聯句 白玉蟾 
鑿冰添硯水，燃幹發梅花。踏破霜苔逕，燒紅雪樹槎。閉門風愈怒，送客日將斜。寒甚酒無力，閑多道有芽。楮衾眠不暖，葦壁破難遮。他日瑶臺上，流傳仙子家。風箭射壁縫，寒稜入被單。幽棲悄無夢，神思靜常安。紙帳懸冰簾，霜華結玉盤。窗外竹敲竹，壇前旛動旛。青燈寒燄短，紅炭冷灰殘。暗香何處梅，徹夜相檀欒。
燈花聯句 白玉蟾 
青燈知有喜，花發滿堂紅。寶餠攢金蟻，瓊釵綴玉蟲。根非滋夜雨，蘂不綻春風。照破乾坤事，能攘日月功。燄凝中夜露，燼落五更鍾。蟾桂光無比，冰花巧不同。無香開瑞瓣，有燄似珍叢。鵲噪歡娛定，蛛絲信息通。今宵真有感，好事喜相逢。不假金烏照，應非玉斧工。草蟲空亂樹，野燐謾枮蓬。蛾至渾疑蝶，蛟飛不是蜂。酒親思杜老，詩詠憶韓公。不昧本來者，孤光曜太空。
雪窗聯句 白玉蟾 
霜風寒襲人，梅香清透骨。莫色冥九峯，月華澹雙闕。青猿嘯蒼虬，紅螢粘綠髮。滕六欲飛花，巽二急催雪。爐烹獸炭紅，簾捲鴛羅纈。更燒古龍涎，滿斟清鳳血。堆盤老榛栗，託契舊瓜葛。笑揮白玉麈，共說丹砂訣。飄飄志欲仙，酣酣耳正熱。松鶴警清露，煙麋卧蒼樾。一鴈過天外，孤鵲遶木末。隠約銀漢星，微芒翠杉月。燭花凍不淚，火柿撥欲滅。回首顧壁影，開懷吐談屑。結習三生路，慷慨萬人傑。聚散如浮萍，死生猶幻沫。萬事一置之，四皓不渠劣。夜深尸泣鬼，歲晚霜摩鶻。泉涸水涯涘，雲渺天空闊。餓鼠齧枯藤，凍蠅棲瑣闥。觴詠興未闌，烘堂各粲發。
櫂歌聯句 白玉蟾 
西風起兮，落葉黄兮，黍稷香兮。擊空明兮，泝流光兮，天一方兮。彼美人兮，遥相望兮，彼蒼茫兮。繫孤舟兮，蓼花傍兮，啼寒螿兮。
道中與謝紫壺聯句 白玉蟾 
陰晴荏苒風吹霜，山北山南稻正黄。照澗芙蓉何綽約，掠雲鴻鵠向微茫。心同秋水與天遠，夜折巖花和月香。嶺海青紅俱在目，先隨夕照入詩腸。
戲聯食𩻣體取其骨糜肉化之義 白玉蟾 
何其秀且明，而况清以美。不醉將如何，無吟詎自已。凡與共此者，但須行樂耳。無意固必我，可久速仕止。離合忍復道，光陰能有幾。相對默不言，新篘多且旨。玄中難致詰，聖處可勝紀。何爲是栖栖，未免聊復爾。
戲聯仄字體 白玉蟾 
一雨倏復霽，旱魃已退壘。遠水白浩蕩，列岫翠迤邐。古磧纏荇带，宿鷺戀荻米。搦笛叫月姊，伴我啜綠蟻。
戲聯平字體 白玉蟾 
西風來無邊，松聲填虛空。晴雲飛瀰漫，凉蟾光玲瓏。揮觥奔長鯨，憑欄窮冥鴻。詩成摛霜毫，吹噓呈天公。
戲聯疊韻體 白玉蟾 
兩槳往莽蒼，弓蓬窮空濛。傴僂苦怒雨，穹窿通雄風。美茝迤邐紫，叢楓朦朧紅。彼美綺里子，終同隆中翁。
戲聯回文體 白玉蟾 
水連天渺渺，山映月亭亭。尾櫂依鳬渚，頭船過蓼汀。鬼神號暝壑，煙霧靄疎櫺。美醖浮觴玉，輕衣拂劍星。
夜船與盤雲聯句回文 白玉蟾 
烟山暮滴翠，露葉秋翻紅。川急回斜岸，草枯凋薄霜。蟬寒嘶月淡，鴈過唳天長。船泊宜沙浦，夜深同詠觴。
潘紫巖與余賦雪約不得用色數并實字及比喻 白玉蟾 
不似尋常凍，俄而散漫飛。羞明猶欲落，等伴未全晞。承得圓還碎，看來是復非。積深仍密密，舞急轉霏霏。弗是篩成細，何如拾取歸。今焉皆璀璨，昨者只浽𧇠。掃去依元有，呵來忽漸微。亂飄寒轉甚，相映遠生輝。莫踏凹中滿，遥知凸處肥。嚴凝吟不厭，凜冽飲無威。賞翫真堪樂，豐穰不用祈。嬋娟雖可待，融散恐幾希。
疊字招隠  其一 白玉蟾 
逐逐何時知足。來歸山，共種菊。有松爲酒，有藜當肉。亦有澗底芝，亦有巖上瀑。白日自覺如年，青山長是對目。閑雲與充封門人，清風爲作掃室僕。朝宴息乎長松之陰，夜偃仰乎冷翠之谷。我無涕唾津精氣血液，了絕喜怒哀樂愛惡欲。練空碧毓紫沖兮身如玉，乘氣御飛兮詠九霞之曲。
疊字招隠  其二 白玉蟾 
逐逐且貪怎足。戀松楸，愛蓮菊。食玉衣錦，池酒林肉。甕埋地閣鍾，月瀉天窗瀑。鄭衛殆塞其聰，趙燕可盲其目。鏡盟釵詛謾交交，馬跡車塵何僕僕。名傷神兮寵辱若驚，事掣肘兮進退惟谷。一真妄兮故知空不空，觀徼妙兮常有欲無欲。吾將先天後天明月之珠，裁作左仙右仙賓雲之曲。
紫溪偶成回文體 白玉蟾 
鸝黄並柳風飄絮，蝶粉粘花露浥香。離別恨深深院靜，少年人去去途長。
集句贈王秀才 白玉蟾 
富貴必從勤苦得，名位豈肯卑微休。勸君更盡一杯酒，與爾同銷萬古愁。
玉真瑞世頌 白玉蟾 
西華王母，紫虛元君。咀嚼九日，偃仰三雲。毛竹秦娥，簫臺周女。夜騎天風，曉詣帝所。琪花開盛，鳳鳥歌雍。霞旌舞翠，煙幢麗空。金莖露飛，玉樹月淡。蒼苔丹墀，紅藥宋檻。北斗后德，陽春母儀。飈乘鶴驅，霓裳羽衣。懿淑靖都，恭柔慧閑。金玉淵海，瓊瑶丘山。聖學光明，寶翰芳美。四海歌謠，關雎麟趾。仙儀沖粹，道性熙怡。福祿來爲，葛藟螽斯。金鼎凝霜，玉爐煅月。芝田黄芽，桂館白雪。青鳥不至，翠蓬忘歸。玉真瑞世，吾教光輝。詳延方士，酬酢道要。營魄守雌，玄牝觀妙。廣寒兔老，衡嶽松青。至尊萬壽，永保坤寧。
鶴林傳法明心頌 白玉蟾 
萬法從心生，心心即是法。語嘿與動靜，皆法所使然。無疑是真心，守一是正法。守一而無疑，法法皆心法。法是心之臣，心是法之主。無疑則心正，心正則法靈。守一則心專，心專則法驗。非法之靈驗，蓋汝心所以。
狗子佛性頌 白玉蟾 
雨過西風寒，蒼苔封戰骨。可憐老將軍，飲馬長城窟。
李伯陽贊  其一 白玉蟾 
三花聚頂，五氣朝元。入衆妙門，玄之又玄。
李伯陽贊  其二 白玉蟾 
道是太乙元君，又是河上丈人。渺渺太清之境，巍然道德之身。
李伯陽贊  其三 白玉蟾 
蓬萊三萬里，道德五千言。一自青牛去，函關烟雨昏。
高祖聖師天台紫陽真人贊 白玉蟾 
元豐一皂吏，三番遭配隸。空餘悟真篇，带些鉛汞氣。
曾祖聖師真一還源真人贊 白玉蟾 
杏林驛，雪之夕。老師張，弟子石。凜凜清風生八極，那些兒消一滴。
師祖雞足紫賢真人贊 白玉蟾 
禿頭儉相，做盡模樣。張平叔若不再來，石得之不成信向。你即是道光和尚。
先師翠虛泥丸真人贊 白玉蟾 
惠州是生緣，嘉州是得遇。漳州走落水，潭州沒去處。
虛靖先生像贊 白玉蟾 
七返還丹阿誰無，先生歸去誰識渠。時人要見真虛靖，北斗西邊一點如。
沖虛侍宸王文卿像贊 白玉蟾 
醉持鐵尺叫風雷，玉帝綸言召兩回。到得人間無鬼蜮，依然長嘯入西臺。
天師侍晨追封妙濟真人林靈素像贊 白玉蟾 
大宋天師林侍晨，飛罡躡紀召風霆。四十五年人事足，中秋歸去月三更。
許旌陽贊 白玉蟾 
曾傳諶母煉丹訣，夜夜西山採明月。壺裏滿盛烏兔精，劍尖尚带蛟龍血。一自旌陽縣歸來，拔宅騰空入金闕。但留仵道八百年，未教他喫東華雪。
韓湘子贊 白玉蟾 
白雪滿空夜，黄芽一朵春。藍關歸去後，問甚世間人。
陳七子贊 白玉蟾 
一卷無人識，千鍾對客談。桃花開欲謝，猶自戀寒巖。
何仙姑贊 白玉蟾 
閬苑無蹤跡，唐朝有姓名。不知紅玉洞，千古夜猿聲。
曹國舅贊 白玉蟾 
竊得玉京桃，踏斷金華草。白雲滿簑衣，內有金丹寶。
黄風子贊 白玉蟾 
先生不狂是詩狂，先生不顛是酒顛。顛顛狂狂人不識，歸去青城今幾年。曾將詩酒瞞人眼，不是酒仙與詩仙，只是箇黄顛。
朱文公像贊 白玉蟾 
皇極墜地，公歸于天。武夷松竹，落日鳴蟬。
自贊  其一 白玉蟾 
日月藏瓢裏，溪山掛杖頭。有些難說處，夜夜是中秋。
自贊  其二 白玉蟾 
千古蓬頭跣足，一生服氣餐霞。笑指武夷山下，白雲深處吾家。
自贊  其三 白玉蟾 
神府雷霆吏，瓊山白玉蟾。本來真面目，水墨寫霜縑。
許紫沖求真容贊  其一 白玉蟾 
虎已伏，龍已降，獼猴不復窺六窗。萬籟無聲秋夜靜，一輪明月照西江。
許紫沖求真容贊  其二 白玉蟾 
盧山之下，繡谷之中。一江夜月，萬壑松風。此意誰能委，岳陽城外松。
種桃齋寫神贊 白玉蟾  庐山
南海瓊山子，香山居士孫。習文不若陸賈，習武不如孫臏。八千餘里琴劍，二十一年水雲。偶過廬山之下，痛飲蟾溪之濱。縱饒畫得十分似，何似天邊一月輪。
周伯神喜神贊 白玉蟾 
方丈老仙客，寸心水一滴。雙臉紅朱砂，兩眼點黑漆。白鬚撫掌笑呵呵，白鶴一去無人識。
倪梅窗喜神贊 白玉蟾 
燕頷虎頭古班超，龍章鳳姿晉嵇康。高人心地本無象，風清月冷倪梅窗。
醉作觀音像仍爲書贊  其一 白玉蟾 
柳絮多頭緒，桃花好面皮。夫是之謂誰，東海比丘尼。
醉作觀音像仍爲書贊  其二 白玉蟾 
頂戴彌陀呈醜拙，手持楊柳惹塵埃。縱饒入得三摩地，當甚街頭破草鞋。
醉作觀音像仍爲書贊  其三 白玉蟾 
花紅柳綠菩提相，燕語鶑啼般若宗。更去補陀山上覓，雲濤煙浪捲天風。
布袋和尚贊 白玉蟾 
布袋包盡太虛空，拄杖擊破三千界。世界若還擊得碎，拄杖何止如許大。若言包得太虛空，虛空却在布袋外。如何偏愛此等物，常與小兒作一隊。問世人，會不會。奪了他拄杖，搶了他布袋。打殺許多小孩兒，看他彌勒何能解。彌勒撫掌笑呵呵，明月清風無罣礙。等到龍華三會時，依前有一彌勒在。
穢跡贊 白玉蟾 
寶杵動時天地黑，鐶鈴震處鬼神驚。釋迦臨入涅槃日，六慾天中現此身。現此身，無邊際。太圓鏡中點檢看，箇箇三頭并六臂。
戲作墨竹二本贈鶴林因爲之贊  其一 白玉蟾 
新梢凝翠，落照餘紅。亂鴉噪罷，葉葉清風。
戲作墨竹二本贈鶴林因爲之贊  其二 白玉蟾 
一枝嫩綠，數葉老蒼。夜半月明，清露瀼瀼。
金剛經偈寄示西林總長老 白玉蟾 
以字不成，八字不是。如是我聞，早落第二。
喜無憂求偈 白玉蟾 
禪不用參，道不用學。行住坐卧，是大圓覺。
爲禪悟剪髮偈 白玉蟾 
一毛頭上一如來，一一如來鼻孔開。把得這般刀在手，剪教斷了喚教回。
鄭天谷寫神隨喜說偈 白玉蟾 
大道本來無形，安得這般面觜。是你不合带來，只得任他贊毀。三分似人，七分似鬼。不是骷髏，不是傀儡。這箇是第幾箇身，這箇是第幾箇你。有人更問如何，向道劍去久矣。三尺浪高魚化龍，癡人猶戽夜塘水。
贈知宮王南紀洞章歌 白玉蟾 
黄道珠躔闕一點，方寸無人洞門掩。桑田未變海水減，琪樹開花綠苒苒。小有瑶章落龍虎，月壇香冷宮誰主。真人颺下神霄鸞，天騶慘慘歸紫府。千山萬山鎖青煙，三樹兩樹啼斷猿。風飛楊花三月寒，人在城門煙水村。生而神靈長威武，笑携一卷黄庭去。坐斷琳宮主㠭粥，星弁霞裙滿堂廡。四海橫香航燭人，肘行膝步來如雲。愛河翻波渺無際，花生鐵柱酆都春。把握陰陽一呼吸，長嘯一聲鬼神泣。仗劍喚雨輕撼環，化篆召雷略舉筆。當年檄赴內道場，黄麻紫墨星爭光。歸來百慶喜具舉，規模輪奐重鋪張。翻思龍漢元年事，撞破混元識行李。滿鼎鉛霜火燄飛，綠顔雪齒君知否。松竹瀟瀟生泠風，白鶴一去草廬空。
天開畫樓圖 白玉蟾 
層簷疊巘入蒼冥，千山萬山相送迎。晴雲一抹收未了，溪尾更濯餘霞明。化工朝暮費點染，丹青變態隨深淺。凭欄展空千里眼，却愁此軸難舒卷。
贈何道人 白玉蟾 
冠褐滿天下，幾箇能賢賢。忽來龍虎山，結這粥飯緣。方丈最高處，幽居今幾年。一雙巖電眼，識盡地行仙。
贈潘高士  其一 白玉蟾 
冬至煉朱砂，夏至煉水銀。常使居土釜，莫令鉛汞分。子母既相感，火候常溫溫。如是既久久，功成昇紫雲。
贈潘高士  其二 白玉蟾 
龍虎戰百六，烏兔交七九。坎離直寅申，艮巽司卯酉。一粒同朱橘，千古永不朽。八月十五夜，三杯冬至酒。
梅窗 白玉蟾 
南窗屋數楹，一點陽和生。枝上雪粧瘦，牆頭風作清。霜天酒自暖，月夜夢難成。何處人吹笛，黄昏送幾聲。
張進甫靜寮 白玉蟾 
脫俗卧雲眠，胸中別有天。壁間五六榻，屋上兩三椽。風月真滋味，溪山舊面緣。靜中有真靜，猿嘯暮林邊。
立秋有感 白玉蟾 
流年急似箭，日月跳如丸。炎皇初解印，白帝又彈冠。方旦喜無暑，教人又怕寒。人生只如許，不覺鼻頭酸。
贈王太尉 白玉蟾 
笑曳華裾出禁庭，一聲長嘯萬山青。歸來車馬如雲擁，掃去簪纓似夢醒。紅碼碯杯斟白酒，碧珊瑚枕倚朱屏。也須趁取些强學，作箇唐人五達靈。
和葉宰韻題無咎齋 白玉蟾 
蝸角蠅頭既可憎，如何又問利和名。學他太古先天妙，合取中庸一點誠。乾坤所謂日月祖，坎離乃是天地精。工夫學到震無咎，隻字拔茅乘泰亨。
立秋有懷陳上舍 白玉蟾 
沒巴沒鼻落一葉，發顛發狂何處風。九十日暑掃地去，滿懷汗珠尋已空。却煩察判潘孺子，說與上舍陳元龍。來宵無雨必好月，一樽還要與君同。
寓息庵送春 白玉蟾 
筆下自然詩料飽，天工飣出好山溪。魚知水暖不勝躍，鶑見花飛只管啼。樹頭鳩使婦喚雨，屋後竹教孫出泥。太白十杯人酕𦩘，碧桃洞口日銜西。
胡子嬴庵中偶題 白玉蟾 
道人慣喫胡麻飯，來到人間今幾年。白玉樓前空夜月，黄金殿上起春煙。閑傾一盞中黄酒，悶掃千章內景篇。昨夜鍾離傳好語，教吾且作地行仙。
寄蘇侍郎 白玉蟾 
往古來今如換肩，我疑公便是坡仙。滿城都沒箇伯樂，一日可能無樂天。方且論文俄判袂，不知握手又何年。忽然鐵笛一聲響，響到金華古洞邊。
贈危法師 白玉蟾 
曾見先生在九華，朝餐玉乳著瓊花。鹿冠夜戴青城月，鶴氅晨披紫府霞。偶携劍在人間世，未把琴歸仙子家。一笑相逢松竹裏，炷香新話啜杯茶。
燕巖遊罷與巖主話別 白玉蟾 
西風吹作此巖遊，滿目松筠翠欲流。玉燕不飛明月夜，石鍾一振曉霜秋。惜乎分水便南北，忽爾回頭欲去留。且去人間辦丹料，却來山頂結茆休。
題舒氏難老亭  其一 白玉蟾 
別是人間一洞天，椿松鬰鬰起祥烟。德同桂種不知歲，福與水流無盡年。萱草堂前千古事，蓮花池上兩神仙。萊衣戲綵人無恙，結盡溪山風月緣。
題舒氏難老亭  其二 白玉蟾 
三十三天第一天，玉皇殿下裊輕烟。不知劫數今何代，方是延康第二年。弱水無船歸似箭，華胥有夢且遊仙。携筇難老亭前坐，且結焚香瀹茗緣。
題棲仙館 白玉蟾 
好松好竹好溪山，車馬駢闐自往還。行客聞篘新酒白，入門路破嫩苔斑。我言物外清幽地，却似廛中闤闠間。穀粟桑麻空潤屋，主人陪接不曾閑。
降真室 白玉蟾 
瓊鐘發響綵旛飛，窗外青烏半夜啼。松竹無言爭地靜，星辰可摘覺天低。黄雲屋角騰金輦，素月簷頭放玉梯。稽首紫皇初宴罷，步虛聲斷乞刀圭。
劣隠 白玉蟾 
世態炎凉覺鼻酸，洞門空掩綠烟寒。仗三尺劍臨風舞，把一張琴對月彈。斫竹數竿容水過，倚松半日執經看。山林心緒得閑處，好煉長生不死丹。
思微堂 白玉蟾 
思微堂裏自沖虛，高士閑居興味殊。月冷花開數朵靜，風清鳥過一聲孤。誰知心上工夫妙，欲覓人間俗累無。九轉內丹成也未，快騎白鶴去天衢。
題上清法堂壁 白玉蟾 
秋雨懸天風作寒，冷煙鎖住屋頭山。半巖飛鳥一聲過，峭壁斷雲千古閑。世俗不知幽靜處，神仙隠在有無間。夜來小艇篙脫手，醉把霜筇入翠灣。
太虛堂 白玉蟾 
滿堂冷靜爽精神，不著人間一點塵。簷鵲噪風呼薄晚，庭花飄露落殘春。華胥上國今無夢，龍漢元年古有身。香篆飛從窗外去，雲梢孤鶴唳何人。
三華院還丹詩 白玉蟾 
絳宮無事絕塵埃，坎虎離龍戰幾回。白雪飛空鉛蘂綻，黄雲覆鼎汞花開。龜蛇抱一成丹藥，烏兔凝真結望胎。夜半瀛洲寒月落，冷風吹鶴上蓬萊。
送江子恭  其一 白玉蟾 
我欲楊村結草廬，不知蹤跡又江湖。回觀咫尺如天遠，自別丰標僅月餘。忽一二時思故舊，整千百里望音書。憶君不忍忘懷處，一片青雲點太虛。
送江子恭  其二 白玉蟾 
春來行盡爛田畦，雲滿春空水滿溪。風漾碧波翻麥壠，日晴紅雨落桃蹊。杜鵑聲斷驚寒兔，蝴蝶夢殘聽曉鷄。人在江東寄歸信，海棠花謝燕銜泥。
送江子恭  其三 白玉蟾 
子到鉛山我信州，筍輿軋軋又歸休。數程細雨斜風路，一片落花啼鳥愁。何必便爲阮籍哭，不來相伴赤松遊。他年我到蓬萊去，一粒金丹汝去不。
送張大師 白玉蟾 
自從汝離武夷來，險阻艱難歷幾回。江左旅中連值雨，春深路上滑成苔。鳥啼花片落流水，風慘猿聲嘯古臺。舉眼四山如壁立，教君歸去也心灰。
贈杜省元 白玉蟾 
海外三山一洞天，金樓玉室有神仙。南柯國裏柯巖叟，白馬江邊馬自然。鯨脯味甘供老廣，黄麻飯熟飼彭鏗。金丹煉就爐無火，桃再開花經幾年。
淡庵倪清父 白玉蟾 
地僻人閑春晝長，了然物我兩相忘。薄披明月歸詩肆，細切清風入醉鄉。蠟味溪山閑裏嚼，虀羹松竹靜中嘗。把琴彈破世間事，凈几明窗一炷香。
倪敬父柯山 白玉蟾 
暮雲橫翠夕陽斜，啼罷歌樓林外鴉。綠竹弄摇風裏影，碧桃開遍雨中花。三杯淡酒邀明月，一局殘棋驚落霞。人在柯山山上詠，笑揮管筆走生蛇。
酬蔣知觀所惠詩 白玉蟾 
新鴈飛來一朵雲，讀之毛骨聳寒鱗。展開大句幾鈎墨，存想先生滿面春。榻上賓朋談盛德，山中冠褐混凡身。來朝盥手炷香去，恐是蓬萊相識人。
題鍾 白玉蟾 
聞道琳宮欲範鍾，上皇敕賜萬斤銅。一模脫出等閑事，千古要知陶鑄功。敲得星飛驚落月，撞教雲破響呼風。于今欲爲吾皇壽，笑指瓊樓貼碧空。
美周都監禱雨驗 白玉蟾 
旱魃爲妖欲請雩，真人問雨幾時無。先將鳳表投金闕，擬向龍潭下鐵符。彈指雷鳴三霹靂，舉頭雲起一須叟。笑將斗柄輕輕戽，倒瀉銀河萬斛珠。
別句呈庚契吳高士 白玉蟾 
一笑相逢在翠微，綠槐高柳借凉時。只將水竹煙雲興，說與風花雪月知。日落三杯無事酒，人閑八句自然詩。來朝雲過青山外，回首空聞猿鶴悲。
蒙谷 白玉蟾 
淡煙輕鎖數株松，夜靜瀟瀟古谷風。雲掩草舒青洞綠，鳥銜花落碧巖紅。神仙去後無金劍，仕宦來時有玉桐。未知此後誰人隠，寂寞南來幾朵峰。
題紫芝院 白玉蟾 
武夷山前嘯一聲，雲愁霧慘野猿驚。閑披破衲藏風月，醉把葫蘆禁鬼神。杖弄銀蟾攪天地，夜烹金鼎煮星辰。睡酣不覺機關路，身是紅光火一輪。
題西軒壁 白玉蟾 
隨身風月幾清閑，不做人間潑底官。朝飲一壺朱鳳髓，暮餐八兩黑龍肝。打開俗網了無事，縛住時光自駐顔。昨夜夢回天上去，瓊樓玉闕不勝寒。
贈趙縣尉 白玉蟾 
半斤雷火燒紅杏，一滴露珠凝碧荷。錦帳中間藏玉狗，寶瓶裏面養金鵝。鉛花朵朵開青蘂，汞葉枝枝發絳柯。莫問嬰兒并姹女，等閑尋取舊黄婆。
贈趙翠雲 白玉蟾 
金公姹女到黄家，活捉蒼龜與赤蛇。偃月爐中烹玉蘂，朱砂鼎裏結金花。奔歸氣海名朱驥，飛入泥丸是白鴉。昨夜火龍爭戰後，雪中微見月鈎斜。
贈雷怡真 白玉蟾 
地魄天魂日月精，奪來鼎內及時烹。祇行龜鬭蛇爭法，早是龍吟虎嘯聲。神水華池初匹配，黄芽白雪便分明。這些是飲刀圭處，漸漸抽添漸漸成。
題玉隆宮壁 白玉蟾 
旌陽歸去太康年，石竈灰寒古洞前。笑斬白龍橫蓼岸，醉騎黄鶴步雲天。金丹玉屑不復得，鐵臼石函猶宛然。四十二口家何在，猿嘯西山柏樹煙。
慵庵 白玉蟾 
絳闕清都舊姓名，此生落魄任天真。橫窗古硯前朝水，掛壁閑琴幾日塵。幽草莫鋤沿日靜，落花不掃襯苔勻。倩風來作關門僕，借月權爲伴酒人。書吏無言舌滋味，關山不動畫精神。有茶不作蝸牛戰，無夢可爲蝴蝶身。一得自家慵底事，幽禽簷外一般春。
題三清殿後壁 白玉蟾 
些兒頑石些兒水，畫工撐眸幾睥睨。忽然心孔開一竅，呼吸掇來歸幅紙。白髮黄冠逞神通，手把武夷提得起。大槐宮中作螻蟻，醒來聞此心豁喜。芒鞋竹杖一彈指，三十六峯落眉尾。魏王豈是中秋死，玉骨猶存香迤邐。八百年來覓隻鶴，一舉直上三萬里。半杯澆濕曾孫齒，幔亭遺事落人耳。新村渡頭拽轉蓬，寒猿聲落青烟裏。老松今已幾年梢，毛竹于今復生米。巖上無人花自紅，幽鳥自鳴鳴自止。笑將鐵笛起清風，白雲飛過看無蹤。夜來月影掛梧桐，莓苔滿地綠容容。丹崖高處藥爐空，洞前雲深千萬重。我亦偶來還自去，一夜瀟瀟江上雨。飛廉怒作滿空雪，天柱峰前飛柳絮。
題丹樞先生草庵 白玉蟾 
數朵奇峰如削玉，一溪秋水生寒綠。幸有白雲深處茅，更兼明月壇前竹。誅茅伐竹結蘧廬，現成山水可樵漁。隨緣隨分山中住，收拾摩尼如意珠。草廬道人貧徹骨，一廬瀟洒空無物。身中有寶不求人，價大難酬不拈出。朝朝暮暮了身心，山自開花鳥自吟。未見桑田成海水，夕陽幾度鎖平林。住此草廬無別術，終日凝神惟兀兀。不是十洲三島仙，亦非閬苑蓬萊客。是箇逍遥無事人，廬中涵蓄一壺春。窗前明月千年影，枕上清風萬劫聲。廬內主人那箇是，古今占斷清閑地。忽然洗面摸得鼻，不飲不食亦不寐。廬空人去烟濛濛，白鶴呼雲滿碧空。一瞻元始天尊面，處處爲廬處處同。有箇草廬小復小，此是虛空那一竅。頂頭不掛一莖茅，萬象森羅爲拱斗。劫火洞然毫末盡，此廬不壞人如舊。
贈趙太虛畫竹石 白玉蟾 
竹魂竹魄竹精神，飛落瀟湘淇水瀕。千竿萬竿競青翠，吹風飲露千來春。先生筆端自風雨，驚起竹魂無著處。一點水墨化成龍，龍孫飛去鵞溪住。先生把筆無逡巡，造物不敢私爲春。新梢勁節森寒玉，鸞鳳無處棲夢魂。晉人神仙如孫且，畫竹每每天作雨。唐人神仙如張臻，畫竹每每聞鴈鳴。先生自得入神手，一竿兩竿發於酒。當時大醉呼墨奴，一筆掃出竹千畝。酒力安能奪化工，先生煉就金丹紅。一粒陽光照肺腑，森羅萬象羅心胸。有時持出風竹葉，銀海不寒皆震懾。有時持出雪中枝，恍如凍碧欺漣漪。復能濡墨作石塊，天然峭拔古且怪。沙中伏虎草中犀，教人持向蓬萊賣。竹之清虛石堅硬，以此發明真性命。使人觀石及愛竹，知有真箇趙元靜。先生醉時常風顛，世人眼孔無神仙。我今珍藏數本畫，雲鶴來也公歸天。
贈郭承務蘆鴈 白玉蟾  洞庭湖
畫士郭熙畫之冠，郭熙去後名未斷。其裔復有郭萬里，胸中丹青飽無限。爲誰作此蘆鴈圖，傑出南齊宇文煥。烟水瀟瀟風捲蘆，沙邊鴻鴈暮相呼。瀟瀟洞庭此秋景，世間此畫知有無。幻出棲鴈三四隻，八九葉蘆橫古磧。欲宿未宿嘹唳聲，漁舟泊岸山烟黑。秋風吹落梧葉黄，過鴈往往歸衡陽。橫空書字人不識，飛過有影沉滄浪。落霞浸水江村暮，數隻翱翔回古渡。引領舉喙啄荷花，飛越戍樓西畔去。雲寒月淡西塞秋，幾聲凄切惹人愁。岸頭飛共丹楓落，打團成陣訪沙鷗。似此景物似此意，君今畫之不難事。數幅鵝溪冰雪縑，須臾掃出蘆鴈市。世間豈無學畫者，未必有與君相似。我欲致之篋笥間，滿笥爽氣生秋寒。恐君此畫無人見，有畫鬭者誰敢戰。掛於幽軒素壁間，一日須看千百遍。
純陽會 白玉蟾 
一點薰風舞綠槐，祝融衮火從南來。海棠落地蜂蝶去，池館無人蓮未開。溶溶一掬清和髓，純乾已作牝馬矣。岳瀆將此英雄氣，收來頓在葫蘆裏。階前十有四莢蓂，諫議夜來夢麒麟。披槲老翁自鼻笑，胞胎未兆天元春。洞賓弄巧翻成拙，蓬萊路上空明月。牆頭梅子枝上蠟，池畔榴花葉底血。生來挺挺其精神，所適性癖窮天真。驀然悟得鉛汞機，敢謂大道無楚秦。忽爾金丹成九轉，十月胎團人不問。撼動乾坤走鬼神，青雲白鶴方解悶。天下後世思真人，常與真人慶誕辰。櫻笋厨開正來日，釋氏亦欲制蠟人。不知故事自誰始，實是五代譙陵起。王詵建會集冠褐，飛來白鶴不知幾。次則蕭氏建宅仙，七閩萬戶生祥煙。一郡二郡漸風化，駸駸知省洞賓賢。城南城北走幾次，人亦不知回老是。但見老松作人語，先生携墨歸誰氏。太平寺裏作篇詩，又道摩鏡嫌人癡。岳陽市心一長嘯，鐵笛無聲今幾時。寶婺有人潘氏子，功名願足心肺喜。髫年崇奉迄今日，四海杖屨紛如蟻。萬指叢中見玉蟾，不作衣衫襤褸嫌。題詩祝君勵金石，晨香夕燭增肅嚴。妙通老人暗撫掌，何年熊羆入夢想。待渠崢嶸欲及笄，整頓衣鉢福無量。半千白鶴呼青雲，青雲深處瓊梅新。有人要問飛昇事，只看天邊日月輪。
贈城西謝知堂 白玉蟾 
蓬萊山上神仙翁，道貌挺挺喬如松。雙眸炯炯黑於漆，臉邊隠隠如桃紅。有時仰天笑開口，撮起崑崙歸右手。忽然虛空跌落地，不覺滿腹藏星斗。有時驚起老龍號，一口汲盡滄浪波。打破混沌揣出骨，拈起芥子貯山河。偃月爐中煮天地，煎煉日魄并月髓。笑把葫蘆禁鬼神，杖頭挑起山和水。欒巴噀飯飛成蜂，左慈剪艾化爲龍。夏月梅花冬月電，似此伎倆問呂鍾。撮土爲香猶是假，水底麒麟取作酢。鬼神眼睛突出外，無根樹下騎鐵馬。工夫到處戲極時，拈弄造化如兒嬉。大蟲舌上翻筋斗，却笑金剛學畫眉。女皇要補西天竅，煉石不得羲皇笑。秦皇鑿山通四溟，漢帝掣之一長笑。先生手持沒底籃，出有入無猶不凡。携此道術問四海，洞賓今正覓同參。盞裏綿包或聚散，火裏遊鱼水裏鴈。黄鶴樓前大醉時，撐眼撮與鍾離看。水盆攪散五色沙，滿地寫出龍蛇花。自將一盞逡巡酒，敢向人前化作茶。笊籬裏面一條路，透入青霄雲外去。十字街頭開鋪席，翻手覆手成雲雨。如今天下覓無人，似君道術真入神。踏遍江湖今幾春，都來一箇雲水身。
胡東原香錦亭 白玉蟾 
東皇剖破勾芒腹，錦心繡腸香馥鬰。絳都風雨僝僽春，花魂無主自精神。黄鸝初喚柳開眼，海棠枝上春煙暖。放出一點兩點紅，牆頭紅腮微笑風。東原去後花無主，春工亦懶施機杼。亭前忽遇詩酒仙，花亦噴出些龍涎。風催雨趲花不辨，滿庭芬芳生爛熳。牡丹吐火花欲然，日將錦綉鋪苔氈。詩狂夢與花神飲，酒醉不與花神寢。酒闌令我憶東原，花木雖在人惻然。此詩終不爲花作，惆悵東原此丘壑。而今賞花不見人，但見蜂蝶飛閑亭。
謁仙行贈萬書記 白玉蟾 
嶰管飛葭方孟籥，青女仍前行夜惡。連日東風料峭寒，黄鸝聲斷梅花落。客來武夷訪靈蹤，八字洞門無鎖鑰。溪頭昨夜添新雨，桃片滿溪紅灼灼。蒼苔滿地空綠勻，芳草無言烟漠漠。搗藥聲乾丹井寒，虹橋一斷收霞幕。千古松風學鳳笙，向晚清客滿林壑。山光不動舊松竹，洞中慘慘悲猿鶴。機巖學館空無人，紫領丹丘久蕭索。霧暗平林虎長嘯，碧潭生花老龍躍。峭崖飛鳥不敢過，萬丈蒼瓊真峻削。山中金蟾不可尋，石邊且取黄芝嚼。我生逍遥事落魄，泉石烟霞得真樂。身披綠麻戴青蒻，橫擔碧藜躡芒屩。只愛山林厭城郭，却厭膏粱愛藜藿。冷眠石上入華胥，夢見太虛無斧鑿。朅來洞中未半餉，轉盼又覺經旬朔。今朝雲頭雨收脚，欲歸又被溪山縛。欲作此地三間茅，朝餐紅霞暮飲瀑。已有神仙分定緣，定知道外無乾坤。只愁天上多官府，九轉丹成未敢吞。
雲遊歌 白玉蟾  洞庭湖
嘗記得洞庭一夜雨，無簑無笠處。偎傍茅簷待天明，村翁不許簷頭住。又記得武林七日雪，衣衫破又裂。不是白玉蟾，教他凍得皮迸血，只是寒徹骨。又記得江東夏熱時，路上石頭如火熱，教我何處歇。無扇可摇風，赤脚走不輟。又記得青城秋月夜，獨目松陰下，步虛一闋罷，口與心說話。寒煙漠漠萬籟靜，彼時到山方撮乍。又記得瀟湘些小風，吹轉華胥夢，銜山日正紅。一聲老鴉鳴，鴉鳴過耳尋無蹤。這些子歡喜，消息與誰通。又記得淮西兵馬起，枯骨排數里。欲餐又無糧，欲渴又無水。又記得一年到村落，瘟黄正作惡。人來請符水，無處堪摸索。神將也顯靈，亂把鬼神捉。又記得北邙山下行，古墓秋草生，紙錢雨未乾。白楊風瀟瀟，荒臺月盈盈。一夜鬼神哭不止，頼得度人一卷經。又記得通衢展手處，千家說慚愧，萬家說調數。倚門眼看鼻，頻頻道且過。滿面著盡笑，喝駡叫吾去。又記得入堂求掛搭，嫌我太藍縷。直堂與單位，知堂言不合。未得兩日間，街頭行得匝。復入悲田院，乞兒相混雜。又記得幾年霜天卧荒草，幾夜月明自絕倒。幾日淋漓雨，古廟之中獨自坐。受盡寒，忍盡饑，未見些子禪，未見些子道。賢哉翠虛翁，一見便憐我。說一句痛處針便住，教我行持片餉間骨毛寒。心花結成一粒紅，渠言只此是金丹。萬卷經，總是閑。道人千萬箇，豈識真常道。這些無蹺蹊，不用暗旗號。也是難，八十老翁咬鐵盤，也是易，一下新竹刀又利。說與君雲遊今幾春，蓬頭赤毿瑉，那肯教人識。
快活歌  其一 白玉蟾  庐山
快活快活真快活，被我一時都掉脫。撒手浩歌歸去來，生薑胡椒果是辣。如今快活大快活，有時放顛或放劣。自家身裏有夫妻，說向時人須笑殺。向時快活小快活，無影樹子和根拔。男兒端的會懷胎，子母同形活潑潑。快活快活真快活，虛空粉碎秋毫末。輪迴生死幾千生，這回大死方今活。舊時窠臼潑生涯，于今凈盡都掉脫。元來爹爹只是爺，懵懵懂懂自瓜葛。近來髣髴辨西東，七七依前四十八。如龍養珠心不忘，如鷄抱卵氣不絕。又似寒蟬吸曉風，又如老蚌含秋月。一箇閑人天地間，大笑一聲天地闊。衣則四時惟一衲，飯則千家可一鉢。三家村裏弄風狂，十字街頭打鶻突。一夫一妻將六兒，或行或坐常兀兀。收來放去任縱橫，即是十方三世佛。有酒一杯復一杯，有歌一闋復一闋。日中了了飯三餐，飯後齁齁睡一歇。放下萬緣都掉脫，脫得自如方快活。用盡醒醒學得癡，此時化景登晨訣。時人不會翻筋斗，如饑喫鹽加得渴。偶然放浪到廬山，身在白蘋紅蓼間。一登天籟亭前望，黄鶴未歸春雨寒。心酸世上幾多人，不煉金液大還丹。忘形養氣乃金液，對景無心是大還。忘形化氣氣化神，斯乃大道透三關。絳宮炎炎偃月爐，靈臺寂寂大玄壇。朱砂乃是赤鳳血，水銀乃是黑龜肝。金鉛採歸入土釜，木汞飛走居泥丸。華池正在氣海內，神室正在黄庭間。散則眼耳鼻舌忙，聚則經絡榮衛閑。五臟六腑各有神，萬神朝元歸一靈。一靈是謂混元精，先天後天乾元亨。聖人採此爲藥材，聚之則有散則零。晝夜河車不暫停，默契大造同運行。人人本有一滴金，金精木液各半斤。二十八宿歸一爐，一水一火須調勻。一候剛兮一候柔，一爻武兮一爻文。心天節候定寒暑，性地分野分楚秦。一日八萬四千里，自有斗柄周天輪。人將蛻殻陰陽外，不可不煉水銀銀。但得黄婆來紫庭，金翁姹女即婚姻。青龍白虎繞金鼎，黄芽半夜一枝春。九曲江頭飛白雪，崑崙山巔騰紫雲。丁公默默守玉爐，交媾溫養成胎嬰。神水沃滅三尸火，慧劍掃除六賊兵。無中生有一刀圭，糞丸中有蜣蜋形。誠哉一得即永得，片餉中間可結成。忽然四大成虛白，不覺一靈升太清。縱使工夫汞見鉛，不知火候也徒然。大都要藉周天火，十月聖胎方始圓。雖結丹頭終耗失，要須火候始凝堅。動靜存亡宜沐浴，吉凶進退貴抽添。火力綿綿九轉後，藥物始可成胎仙。一時八刻一周天，十二時辰準一年。每自一陽交媾後，功夫煉到六純乾。精神來往如潮候，氣血盈虛似月魂。一轂從來三十幅，妙處都由前後弦。專氣致柔爲至仁，禮義智信融爲仁。真土歸位爲至真，水火金木俱渾全。精水神火與意土，煉使魂魄歸其根。先天一氣今常存，散在萬物與人身。花自春風鳥自啼，豈知造物天爲春。百姓日用而不知，氣入四肢徒凋殘。松竹虛心受氣足，凌霜傲雪長年青。况人元神本不死，此氣即是黄芽鉛。老松可少病可健，散者可聚促可延。心入虛無行火候，內景內象壺中天。須知一塵一蓬萊，與走一葉一偓佺。神即火兮氣即藥，心爲爐兮身爲田。自耕自種自烹煉，一日一粒如黍然。靈芝一生甘露降，龜蛇千古常相纏。一朝雷電撼山川，一之則日萬則煙。日中自有金烏飛，夜夜三更入廣寒。子子孫孫千百億，爐鼎鷄犬皆登天。大道三十有二傳，傳到天台有悟真。四傳復至白玉蟾，眼空四海嗟無人。偶遇太平興國宮，白髮道士其姓陳。半生立志學鉛汞，萬水千山徒苦辛。一朝邂逅廬山下，擺手笑出人間塵。翠閣對床風雨夜，授以丹法使還元。人生何似一杯酒，人生何似一盞燈。蓬萊方丈在何處，青雲白鶴欲歸去。快活快活真快活，爲君說此末後句。末後一句親分付，普爲天下學仙者，曉然指出蓬萊路。
快活歌  其二 白玉蟾 
破衲雖破破復補，身中自有長生寶。拄杖奚用巖頭藤，草鞋不用田中藁。或狂走，或兀坐，或端立，或仰卧。時人但道我風顛，我本不顛誰識我。熱時只飲華池雪，寒時獨向丹中火。饑時愛喫黑龍肝，渴時貪吸青龍腦。絳宮新發牡丹花，靈臺初生薏苡草。却笑顔回不爲夭，又道彭鏗未是老。一盞中黄酒更甜，千篇內景詩尤好。沒絃琴兒不用彈，無腔曲子無人和。朝朝暮暮打憨癡，且無一點閑煩惱。尸解飛昇總是閑，死生生死無不可。隨緣且喫人間飯，不用繅蠶不種稻。寒霜凍雪未爲寒，朝饑暮餒禁得餓。天上想有仙官名，人間不愛真人號。跨虎金翁是鉛兄，乘龍姹女爲汞嫂。泥丸宮裏有黄婆，解把嬰兒自懷抱。神關氣關與心關，三關一簇都穿過。六賊心如火正焚，三尸膽似天來大。不動干戈只霎時，破除金剛自搜邏。一齊縛向火爐邊，碎爲微塵誰斬挫。而今且喜一粒紅，已覺丁公婚老媼。當初不信翠虛翁，豈到如今脫關鎖。葉苗正嫩採歸來，猛火煉之成紫磨。思量從前早是早，翠虛翁已難尋討。我今不見張平叔，便把悟真篇駡倒。從前何知古聖心，慈悲反起兒孫禍。世人若要煉金丹，只去身中求藥草。十月工夫慢慢行，只愁火候無人道。但知進退與抽添，七返九還都性燥。溪山魚鳥恁逍遥，風月林泉供笑傲。蓬頭垢衣天下行，三千功滿歸逢島。或居朝市或居山，或時呵呵自絕倒。雲滿千山何處尋，我在市廛誰識我。
必竟恁地歌 白玉蟾 
我生不信有神仙，亦不知有大羅天。那堪見人說蓬萊，掩面却笑渠風顛。七返還丹多不實，往往將謂人虛傳。世傳神仙能飛昇，又道不死延萬年。肉既無翅必墜地，人無百歲安可延。滿眼且見生死俱，死生生死相循旋。翠虛真人與我言，他所見識大不然。恐人緣淺賦分薄，自無壽命歸黄泉。人身只有三般物，精神與氣常保全。其精不是交感精，廼是玉皇口中涎。其氣即非呼吸氣，乃知却是太素煙。其神即非思慮神，可與元始相比肩。我聞其言我亦怖，且怖且疑且擎拳。但知即日動止間，一物相處常團圓。此物根蒂乃精氣，精氣恐是身中填。豈知此精此神氣，根於父母未生前。三者未常相返離，結爲一塊太無邊。人之生死空自爾，此物湛寂何傷焉。吾將矍然以自思，老者必不虛其言。是我將有可愛業，渠必以此示言詮。開禧元年中秋夜，焚香跪地口相傳。朅爾行持三兩日，天地日月軟如綿。忽然嚼得虛空破，始知鍾呂皆參玄。吾之少年早留心，必不至此猶塵緣。且念八百與三千，雲鶴相將來翩翩。
安分歌 白玉蟾 
神仙底事君知否，君若知兮求不苟。先且回頭自揣量，須量瞞心方開口。神仙有術非不傳，也要儂家有夙緣。若也人人皆會得，天機容易向人言。學道學仙須篤志，堅然一念無疑意。如是操心無始終，又道辨金將火試。你們心地荆棘多，善根纔發便成魔。若能先合神仙意，己分無時也奈何。心地不明言行惡，做出事來須是錯。自家無取他無求，思量何似當初莫。恁地思量本故然，且教自己故心堅。君看古今得事者，一片靈臺必不然。未見志人須願見，逢著人時心百變。何緣傳授有易難，自是玄門未歷鍊。問你如何不料量，自家窮達任穹蒼。但且奈心依本分，人言有麝自然香。玉蟾本是山林客，尋箇好心人難得。于今且趁草鞋壯，臉似桃紅眼正黑。玉蟾你也好獃頭，何似拂袖歸去休。有可度人施設處，便還鍾呂逞風流。無人知，獨自去，白雲千里不回顧。依前守取三脚鐺，且把清風明月煮。
茶歌 白玉蟾 
柳眼偷看梅花飛，百花頭上東風吹。壑源春到不知時，霹歷一聲驚曉枝。枝頭未敢展鎗旗，吐玉綴金先獻奇。雀舌含春不解語，只有曉露晨煙知。带露和煙摘歸去，蒸來細搗幾千杵。捏作月團三百片，火候調勻文與武。碾邊飛絮捲玉塵，磨下落珠散金縷。首山黄銅鑄小鐺，活火新泉自烹煮。蟹眼已沒魚眼浮，壵壵松聲送風雨。定州紅玉琢花甆，瑞雪滿甌浮白乳。綠雲入口生香風，滿口蘭芷香無窮。兩腋颼颼毛竅通，洗盡枯腸萬事空。君不見孟諫議，送茶驚起盧仝睡。又不見白居易，餽茶喚醒禹錫醉。陸羽作茶經，曹暉作茶銘。文正范公對茶笑，紗帽籠頭煎石銚。素虛見雨如丹砂，點作滿盞菖蒲花。東坡深得煎水法，酒闌往往覓一呷。趙州夢裏見南泉，愛結焚香瀹茗緣。吾儕烹茶有滋味，華池神水先調試。丹田一畝自栽培，金翁姹女採歸來。天爐地鼎依時節，煉作黄芽烹白雪。味如甘露勝醍醐，服之頓覺沉痾甦。身輕便欲登天衢，不知天上有茶無。
大道歌 白玉蟾 
烏飛金，兔走玉，三界一粒粟。山河大地幾年塵，陰陽顛倒入玄谷。人生石火電光中，數枚客鵲枝頭宿。桑田滄海春復秋，乾坤不放坎離休。九天高處風月冷，神仙肚裏無閑愁。世間學仙者，胸襟變清雅。丹經未讀望飛昇，指影談空相誑嚇。有時馳騁三寸舌，或在街頭佯做啞。正中恐有邪，真裏須辨假。若是清虛冷澹人，身外無物赤灑灑。都來聚氣與凝神，要鍊金丹賺幾人。引賊入家開寶藏，不知身外更藏身。身外有身身裏覓，沖虛和氣一壺春。生擒六賊手，活嚼三尸口。三尸六賊本來無，盡從心裏忙中有。玉帝非惟惜詔書，且要神氣相保守。此神此氣結真精，喚作純陽周九九。此時方曰聖胎圓，萬丈崖頭翻筋斗。鉛汞若糞土，龍虎如鷄狗。白金黑錫幾千般，水銀朱砂相鼓誘。白雪黄芽自無形，華池神水無泉溜。不解回頭一著子，衝風冒雨四方走。四方走，要尋師，尋得邪師指授時，迷迷相指可憐伊。大道不離方寸地，工夫細密有行持。非存思，非舉意，非是身中運精氣。一關要鎖百關牢，轉身一路真容易。無心之心無有形，無中養就嬰兒靈。學仙學到嬰兒處，月在寒潭靜處明。枯木生花却外香，海翁時與白鷗盟。片餉工夫容易做，大丹只是片時成。執著奇言並怪語，萬千譬喻今如許。生也由他死由他，只要自家做得主。空中雲，也可縛。水中月，也可捉。身心兩個字，是火也是藥。龜蛇烏兔總閑言，夫婦男女都颺却。君不見虛無生自然，自然生一氣。一氣結成物，氣足分天地。天地本無心，二氣自然是。萬物有榮枯，大數有終始。會得先天本自然，便是性命真根蒂。道德五千言，陰符三百字。形神與性命，身心與神氣。交媾成大寶，即是金丹理。世人多執著，權將有作歸無作。猛烈丈夫能領畧，試把此言閑處嚼。若他往古聖賢人，立教化人俱不錯。况能驀直逕路行，一條直上三清閣。三清閣下一團髓，晝夜瑶光光爍爍。雲谷道人仙中人，骨氣秀茂真磊落。年來多被紅塵縛，六十四年都是錯。刮開塵垢眼豁開，長嘯一聲歸去來。神仙伎倆無多子，只是人間一味呆，忽然也解到蓬萊。武夷散人與君說，見君真個神仙骨。我今也不鍊形神，或要放顛或放劣。寒時自有丹田火，饑時只喫瓊湖雪。前年仙師寄書歸，道我有名在金闕。閑名落世收不迴，而今心行尤其乖。那堪玉帝見憐我，詔我歸時未肯哉。
畫中衆仙歌 白玉蟾  洞庭湖
不興飲盡孫權酒，正欲畫屏筆脫手。一點凝墨狀生蠅，剔之不飛心始驚。獻之興來拈起筆，筆如解飛自鈎掣。戲染松烟作牸牛，脫似偃角眠沙丘。蕭賁深得鶴三昧，胸中不與造化礙。一幅素絹如片天，雪翎欲起凌蒼烟。僧繇醉後齁齁睡，睡起濡墨作石塊。擘山裂巖而拏雲，或如伏虎如露拳。愷之畫蘭藏玉笥，開而視之已飛去。安得翠葉成寒叢，四景常使飄春風。聞道南齊宇文煥，精筆妙墨掃蘆鴈。低頸吸水昂頸飛，髣象荷枯沙瘦時。唐有處士吳道元，丹青之餘多畫猿。狀出抱子落寒泉，又如彎弓遶樹奔。季成畫虎常作怒，鬼神不敢正眼覷。但見紙上生猙獰，開口解嘯風悲鳴。葉公好龍故學畫，不覺心孔開一罅。紙上筆畫方似龍，風鬐浪鬣來爭雄。韓幹畫馬得滋味，霜蹄巧作追風勢。可憐張口嘶無聲，只惜風稜瘦骨成。江頭細草爲誰綠，只有風煙相管束。阮瞻收拾草精神，筆端與草私爲春。畫魚古有康靈叔，擲頭擺尾萬鱗足。紅鱨紫鯉成隊行，躍碎琉璃跳上冰。仁老胸中有雪月，畫出梅花更清絕。魯直嗅之嫌無香，幻出江南煙水鄉。張臻虛心而學竹，風雨瀟瀟生錦軸。風枝雨幹欲化龍，不堪裁杖扶葛洪。錢覲畫松掃煙雨，松梢鶴立飛不去。凌風傲雪冷幾時，翠色不改常清奇。王維筆下多山水，千山萬水一彈指。萬頃玻瓈碧欲流，千層翡翠波上浮。有時畫出幾枯木，一片落霞間飛鶩。有時畫出古澗泉，浪花滾滾人不聞。有時花落鳥啼處，正是千林俵秋雨。有時日暮鴉鳴時，煙際鍾聲催月遲。有時移却瀟湘岸，移入洞庭彭蠡畔。有時掇過天台山，相對鴈蕩煙雨寒。古人去後無人學，學者往往得皮殻。鬼神却易狗馬難，匠世未能窺一班。見君丹青與水墨，筆下剜出心中畫。一發纔精百發精，留取後世不死名。
拙庵 白玉蟾 
笑携藜杖倚寒松，現世神仙一拙翁。冠簡投關離玉闕，天人推出鎮琳宮。身居星弁霞裾上，心在煙都月府中。豈是摩挲令髮黑，不須服餌自顔紅。百年贏得十分訥，萬事算來俱是空。解織蜘蛛空結網，能言鸚鵡被樊籠。閑將世味閑中嚼，靜把天機靜處窮。學巧不如藏巧是，忘機不與用機同。虛空不語虛空廣，造化無聲造化公。六賊奈人閑不得，十魔見我懶相攻。凝神多得佯呆力，養氣無非守口功。欲雨只消呼瀣沆，要雷畧目召豐隆。人間若也不容住，學騎白鶴乘天風。
聽趙琴士鳴弦 白玉蟾 
我尋屏跡到猿啼，雲滿山前花滿溪。高峰壁立七十二，風生兩腋天可梯。煉師兩鬢東風黑，紺天不流月光白。簷牙咬雨昨已晴，松幄張空夜瑟瑟。興濃抱石玄以輕，得意七絃橫玉繩。膝頭指弄響玲玲，燦然奪目三十星。初如雨滴芭蕉夜，久坐梧桐猿嘯罷。宛然幽澗聽鳴泉，偶雜修篁戛清夏。先疑易水渡荆軻，已轉似勸無渡河。美人金帳別項籍，壯士鐵笛吹孟婆。不然雙雉兩南北，或者婦牽蘇武服。絃中何似湘妃怨，指下爲甚明妃哭。又非林下感蠨蛸，更匪胡笳叫晚秋。自然鴈聲下遥塞，忽覺蟬噪過南樓。君休彈終我畏聽，滿懷今古興亡病。蒼梧雲愁虞舜遠，鼎湖雲出軒轅冷。一聲一聲復一聲，不管世間銀髮生。彈盡天涯夕陽影，又向山中彈月明。胡長卿，去已久，韓飛瓊，無此手。玉帝聞未曾，人間空白首。柳花霏霏滿江城，城外海棠紅淚傾。恐君餘思更未已，爲我春晝聞晴鶑。
贈方壺高士 白玉蟾 
蓬萊三山壓弱水，鳥飛不盡五雲起。紫麟曉舞丹丘雲，白鹿夜嚙黄芽蘂。浩浩神風碧無涯，長空粘水三千里。中有一洞名方壺，玉顔仙翁不知幾。上帝賜以英瓊瑶，縫芝緝槲佩蘭芷。戲吹雲和下朱塵，還煉五雲長不死。丹砂益駐長虹容，玉石弗礪愈白齒。醉飛罡步躡星辰，時把葫蘆梏鬼神。早曾探出天地根，寸田尺宅安崑崙。安知我即劉晨孫，不復更覓桃花源。或者即是劉戽身，豈復別尋會仙村。一閉目頃游六合，坐裏汗漫詣渾淪。何必裹糧圓嶠外，寧又遠泛閬風津。雲屏煙障只笑傲，煙猿露鶴與相親。君不見剛風浩氣截碧落，上嚴天關九屏惡，俯視萬方萬聚落。絲長歲月能幾時，米大功名安用爲。不將世界寄一粟，便請芥子納須彌。初從螺江問草屧，已判此身輕似葉。及其流湘過衡嶽，一笑江山闊如楪。如今坐斷煙霞窩，已誦東皇太乙歌。不作竹宮桂館夢，奈此四海黄冠何。夜來坐我酌桂醁，不敢起舞賓雲曲。何年踏踏去方壺，我欲騎風後相逐。
贈蓬壺丁高士琴 白玉蟾 
瓠巴騎鯨上天去，伯牙成連亦千古。淺世斷無鍾子期，弦中妙意爲誰舉。春風春雨滿瀟湘，人在蓬窗閉竹房。竹裏鵑啼喉舌冷，花間鶑宿夢魂香。客從漓沅下衡岳，滿懷詩愁無處著。請君拂去水晶塵，瀹茗一了撫然作。道人問予若爲情，伊絃凄兮余莫聽。一春十病九困酒，三月都無二日晴。俛首沉吟聲一曲，吟扭一罷撚撥續。初如雪泉嗽鳴玉，已轉忽如雨簌簌。於中亦有蠨蛸鳴，倏忽變作冷猿聲。始疑荆軻渡易水，乃是湘妃夜涕零。昔從撫斷南風了，羑里幽人始能曉。可嘆壇中苦杏花，山高水寒即聲杳。道人此意非人間，笑詠洞章鏘佩環。能令鳳舞下丹漢，雲裏大地垂頭看。世間鷄蟲互得失，只好牧羊坐花石。何爲兒女謾昵昵，候蟲時鳴徒戚戚。輸君朝朝在翠微，鶴已睡去人不知。笑思古今一俯仰，彈到千山月落時。君知否，梧桐枝上雙燕語，盡將萬事等風絮。琴中日月何翛閑，肯使事逐孤鴻度。
南岳九真歌題壽寧沖和閣 白玉蟾  洞庭湖
笑携魏王大瓠落，往觀洞庭張帝樂。醉騎八風訪廣漠，九天之上無南岳。我尋九貢誚冥寞，亂雲深中湧樓閣。玉帝苦詔陳興明，雙童前吹紫鸞笙。尹君道全驂後塵，先殿後衛森火鈴。皓首惠度其姓陳，却立虹橋叫霜鷹。施友粲然索天笑，露冷松寒月華皎。無人爲呼張法要，萬山猿啼夜虎嘯。張復有若如珍少，煉得身形成鶴瘦。我今只憶徐靈期，嗽煉華池灌玉芝。天柱峯頭鳳鄧鬰，旦旦黄芽飼白龜。玉仙靈輿昔無期，想跨九鳳衣羽衣。香火在帝去已久，玉笥亦九門亦九。壇上仙翁何仙良，爲問渺茫再來否。朝粵暮梧儻可到，泠然來此同樓居。
夜宴清勝軒醉吟呈倪梅窗吳道士隠南 白玉蟾 
山前浩歌覺聲乾，長嘯直入碧雲間。梅窗主人携百壺，一夜談話秋雨寒。燈紅吐出玉蟲巧，道人大嘯拍床吼。連榻隠南吳庚契，要看紙上生蛇走。停杯撐眼發詩顛，橫捉一筆半欲眠。笑把崑崙蘸滄海，寫出新詞數萬篇。
題清勝軒 白玉蟾 
滿林幽竹夜來風，南極一點飛寒空。玉爐異香繞琳宮，此間知有神仙翁。清勝軒中頗幽絕，白鬚道士持檀笏。眉毛掀起溪上雲，眼光爍破峯頭月。瓊房壁上掛瑶琴，把劍舞罷千古心。蓬萊一別醉吹笛，今日一見歌長吟。天祇呵道綠煙起，滿前王趙皆珠履。倦虬縮尾青蛇死，彈指傾倒天河水。砂篆一揮走神鬼，雷電霹靂動天地。信知妙用古所無，猶未收拾歸天衢。月冷風清白鶴唳，寶旛飛霞繞玉壺。武夷散人好詩酒，昔者見君今番又。
仙巖金仙閣 白玉蟾 
寒煙瑣斷梵王家，一篆博山飛冷蛇。滿天秋雨落瓊花，清溪漲綠浸平沙。老松壓石巖爭聳，青蘿拽樹牽雲遮。竹根倒出烏翅斜，夜半寒風攪宿鴉。木魚喚粥蝴蝶醒，巖頭殘月沉丹井。
雷怡真小隠送春 白玉蟾 
天不欲留春，東君暗歸去。碧梧枝上看，瀟瀟風送雨。
旅邸睡起 白玉蟾 
雲爲山積翠，雨倩草添青。一覺南柯夢，俄然鳥喚醒。
仙巖無塵軒 白玉蟾 
麈尾清虛語，銅爐起澹煙。嶺頭猿叫罷，月落碧潭圓。
曲肱詩  其一 白玉蟾 
昔在青華第一宮，祇緣醉後怒騎龍。傾翻半滴金瓶水，不覺人間雨發洪。
曲肱詩  其二 白玉蟾 
玉皇有敕問神霄，誰去騎龍亂作妖。自別雷城一迴首，人間天上已相遼。
曲肱詩  其三 白玉蟾 
謫君塵世意徘徊，煉盡金丹待鶴來。歸去神霄朝玉帝，依前命我掌風雷。
曲肱詩  其四 白玉蟾 
五雷深鎖玉清宮，白鶴呼風唳碧空。說著這般辛苦處，三千玉女蹙眉峯。
曲肱詩  其五 白玉蟾 
太乙天皇謁紫清，翠娥百萬擁雲軿。當時不合抬頭看，忽見天丁叱火鈴。
曲肱詩  其六 白玉蟾 
我不生嗔怨玉皇，翠娥無復舞霓裳。如何天上神仙女，染污清都一散郎。
曲肱詩  其七 白玉蟾 
夢斷南柯覺昨非，因緣盡處兩分飛。寒松空鎖翠娥夢，我獨于今未得歸。
曲肱詩  其八 白玉蟾 
玉府官僚無甚人，上皇憐我最辛勤。忽然詔下催歸去，猿叫萬山空白雲。
曲肱詩  其九 白玉蟾 
瑶池王母宴群仙，兩部笙歌簇綺筵。誤取一枚仙李喫，又來人世不知年。
曲肱詩  其一○ 白玉蟾 
我到人間未百年，恰如頃刻在三天。向來我本雷霆吏，今更休疑作甚仙。
曲肱詩  其一一 白玉蟾 
往昔逍遥在太華，朝餐玉乳看瓊花。當年身著六銖服，不識人間有苧麻。
曲肱詩  其一二 白玉蟾 
做到天仙地位時，三遭天譴落天墀。却嫌天上多官府，且就人間洞府嬉。
曲肱詩  其一三 白玉蟾 
白雲隨我見天台，又趁金華路上迴。棲鳳亭中留不去，武夷山下野猿哀。
曲肱詩  其一四 白玉蟾 
說與清風明月知，揚州有鶴未能騎。夜來五鳳樓前看，天上白雲空自飛。
曲肱詩  其一五 白玉蟾 
跣足蓬頭破衲衣，悶來飲酒醉吟詩。廛中走遍無人識，我是東華大帝兒。
曲肱詩  其一六 白玉蟾 
這回空過二十年，肉重不能飛上天。抖擻衲頭還自笑，囊中也沒一文錢。
曲肱詩  其一七 白玉蟾 
我有隨身一顆珠，見時似有覓時無。金鷄叫罷無人見，月射寒光滿太虛。
曲肱詩  其一八 白玉蟾 
不識看經不坐禪，饑來喫飯困來眠。玉皇若不開青眼，却是凡夫骨未仙。
曲肱詩  其一九 白玉蟾 
不把雙眸看俗人，五湖四海一空身。洞天深處無人到，溪上桃花幾度春。
曲肱詩  其二○ 白玉蟾 
桑田變海海成田，這話教人信也難。只有一般輸我處，君王未有此清閑。
題胡運幹別墅  其一 白玉蟾 
悶來愛竹把花嫌，無事看山高捲簾。好鳥一聲飛過簷，清風著力送銀蟾。
題胡運幹別墅  其二 白玉蟾 
博山一炷小蛇寒，無人獨自坐蒲團。柴門却倩冷風關，簷外白雲時往還。
詠韓湘 白玉蟾 
汝叔做盡死模樣，雪裏出來無意况。頼有當年花一籃，至今推與閑和尚。
孤螢 白玉蟾 
夜靜乘凉坐水亭，草頭隠映見孤螢。瞥然飛過銀塘面，俯仰浮光幾點星。
中秋月  其一 白玉蟾 
風吹玉露洗銀河，爽氣平分桂影高。把笛倚樓人不寢，此心直擬數秋毫。
中秋月  其二 白玉蟾 
錢唐江上雪飛花，人在天邊泛海槎。烏鵲一聲星斗落，姮娥梳洗去誰家。
織機 白玉蟾 
天地山河作織機，百花如錦柳如絲。虛空白處做一疋，日月雙梭天外飛。
舟行 白玉蟾 
山鎖曉煙迷紫翠，花凝宿雨間青紅。快帆幸自泛秋綠，乞與一篙東去風。
上清宮方丈後亭 白玉蟾 
三四聲猿叫落月，六七竿竹呼起風。夜靜無人知此味，還他方丈拙庵翁。
贈吳道士 白玉蟾 
延陵大士詩中虎，接武黄陳肩李杜。無鹽爭敢陋西施，也向雷門聲布鼓。
贈何道人 白玉蟾 
汞虎鉛龍煉氣神，黄芽昨夜一枝春。刀圭底事如何會，伏虎朱砂匱水銀。
贈張知堂 白玉蟾 
清河知堂武當來，左日右月雙眼開。高卧雲堂留夢醒，笑騎白鶴歸蓬萊。
贈雲谷孔全道 白玉蟾 
凝神爽氣煉金丹，七返從來有七還。昨夜一聲雷霹靂，不知人已在泥丸。
贈葆元 白玉蟾 
棄儒爲見儒多誤，學道緣吾道化賢。且把功名權架閣，抱琴隨我去修仙。
贈薛氏繩歌 白玉蟾 
其青節如竹之青，其白氣如梅之白。有時抱至假山邊，被人喚作謫仙客。
贈薛氏振歌 白玉蟾 
麟角獨異鳳毛輕，得龍之秀龜之青。麟鳳龜龍謂四靈，爾曹骨氣同崢嶸。
與趙寺丞 白玉蟾 
汞鉛不在身中取，龍虎當於意外求。會得這些真造化，何愁不曉煉丹頭。
題潘察院竹園壁 白玉蟾 
夜雨洗開千翡翠，春風撼碎萬琅玕。滿林鴉鵲卧明月，鐵笛一聲煙正寒。
贈徐翔卿之別 白玉蟾 
桃花落地雨漫漫，子乃擔簦過萬山。臨別有些無盡意，篇詩送子到崇安。
題莫干山 白玉蟾 
封到半天煙靄間，一卷仙書一粒丹。城南城北無老樹，又吹竹笛過前山。
題胡子山林檎坡 白玉蟾 
洞賓踢碎金葫蘆，夜半姮娥下蘂珠。但見滿天盡角角，不知春去鬼揶揄。
題鄭通妙方丈 白玉蟾 
無爭之棋兩三局，自勸之酒一二杯。但且任麽隨俗過，丹成雲鶴自然來。
詠雪 白玉蟾 
青女懷中釀雪方，雪兒爲麯露爲漿。一朝雪熟飛廉醉，酘得東風一夜狂。
題凝翠閣 白玉蟾 
日射新苔鑄綠錢，山聳花屏草刺氈。剩把苔錢買風月，山屏低擁草氈眠。
贈黄亭虞丈 白玉蟾 
修爵固當修天爵，選官何似選天官。青騶走遍皇都易，白鶴飛來絳闕難。
贈陳孔目 白玉蟾 
製錦堂前萬事閑，掉頭來入武夷山。當年种放如能學，白鶴青雲也不難。
贈陳先生  其一 白玉蟾 
炯炯雙眸古老錐，手提向上大鉗鎚。驀然尋著鍾離老，捉住長髯問是誰。
贈陳先生  其二 白玉蟾 
木人手裏揮泥劍，石女頭邊带鐵花。龍漢元年冬上巳，相逢一盞趙州茶。
贈陳先生  其三 白玉蟾 
翻身趯倒玉葫蘆，神水華池一夜枯。驀地夜行見月影，水晶盤裏走明珠。
贊歷代天師 第一代祖師正一靜應真君諱道陵字輔漢 白玉蟾 
雲錦山前鍊大丹，六天魔魅骨毛寒。一從飛鶴歸玄省，烟雨瀟瀟玉局壇。
贊歷代天師 第二代嗣師諱衡字靈真 白玉蟾 
光和初載大丹成，有甚工夫事漢靈。夜半玉輿飛紫露，春風春雨滿陽平。
贊歷代天師 第三代系師諱魯字公期 白玉蟾 
笑把銅章尹漢中，隠山斗米顯神功。魏兵四畔臨河岸，彈指波心萬丈峯。
贊歷代天師 第四代諱滋字元微 白玉蟾 
鄱陽策杖抵巖巔，舊有丹爐鎖暮煙。今古一雙龍虎石，侍郎仙去是何年。
贊歷代天師 第五代諱昭成字道融 白玉蟾 
數千里外露陽神，丹竈灰寒結紫雲。兩虎歸林人不見，數枝茵草鶴穿墳。
贊歷代天師 第六代諱椒字德馨 白玉蟾 
丹書玉札隠琅函，雲幾飛空鶴幾驂。告別門人歸去後，夜來素月落寒潭。
贊歷代天師 第七代諱仲回字德昌 白玉蟾 
當年辟穀煉仙丹，召雨呼雷譬似閑。四海有人膺寶籙，笑携筇去鶴鳴山。
贊歷代天師 第八代諱迥字彥超 白玉蟾 
丹篆纔書泣鬼神，年踰九十脫紅塵。至今巖上結廬處，夜半鳳凰棲綠筠。
贊歷代天師 第九代諱符字德信 白玉蟾 
上饒山水甲江南，一錫橫飛欲結庵。忽遇至人煙靄外，歸來無語隠松巖。
贊歷代天師 第十代諱子祥字鱗伯 白玉蟾 
滿室神光夜欲闌，靈丹吐出掌中看。當時鶴唳佳城外，空有霓裳掩玉棺。
贊歷代天師 第十一代諱通字仲達 白玉蟾 
閉戶凝神四十年，青鸞赤璽策雲軒。瓊棺數月金軀冷，滿室天香酹一樽。
贊歷代天師 第十二代諱仲常字德潤 白玉蟾 
鶴書曾詔赴宸京，歸作分形化景人。昨日飲酣曾吐酒，醒來又薄甕頭春。
贊歷代天師 第十三代諱光字德昭 白玉蟾 
幾年辟穀學飛行，揮破秋空一點青。纔到暮林風月夜，洞天隠隠步虛聲。
贊歷代天師 第十四代諱慈正字子明 白玉蟾 
丹鼎能乾活水銀，舉家一念贍貧民。空中動破雲韶樂，白鶴飛來風雨春。
贊歷代天師 第十五代諱高字士龍 白玉蟾 
丹臺一點玉髯翁，千古天師張士龍。招弄斸山詩技巧，吐吞風月酒神通。
贊歷代天師 第十六代諱應詔字治鳳 白玉蟾 
一畝閑雲獨自耕，草廬寂寂誦黄庭。又言辟穀歸山後，月夜時聞鐵笛聲。
贊歷代天師 第十七代諱順字仲孚 白玉蟾 
貴谿一尉隠家山，靜結茅廬三兩間。九十歲時尸解日，時人猶見是童顔。
贊歷代天師 第十八代諱士元字仲良 白玉蟾 
神水華池養白鴉，玉爐進火結丹砂。仙家妙用無人識，頃刻能開桃李花。
贊歷代天師 第十九代諱修字德真 白玉蟾 
玉局瑶篇龍鳳文，三元開度士如雲。翻身踏著蓬萊路，浴罷焚香自入墳。
贊歷代天師 第二十代諱諶字堅德 白玉蟾 
吸乾酒海一須臾，冠冕玄壇百歲餘。不食人間煙火氣，能傳天上電花書。
贊歷代天師 第二十一代諱秉字溫甫 白玉蟾 
火腹金龜夢正疑，琳房初誕謫仙兒。丹傳祖印百來歲，執笏歸仙地震時。
贊歷代天師 第二十二代諱善字元長 白玉蟾 
參遍名山謁洞天，相逢却是活神仙。歸來換骨回陽日，屈指人間九十年。
贊歷代天師 第二十三代諱季文字仲歸 白玉蟾 
玉盂祝水起波雲，筆下雷聲泣鬼神。龍虎山前山後問，先生活盡幾多人。
贊歷代天師 第二十四代諱正隨字寶神 白玉蟾 
人在犂鋤烟水鄉，結茅高卧小松崗。敕封真靜先生號，一卷仙經一炷香。
贊歷代天師 第二十五代諱乾曜 白玉蟾 
橫握鏌鋣入洞天，洞天漠漠掩寒煙。仁宗親問金丹訣，笑指斜陽噪亂蟬。
贊歷代天師 第二十六代諱嗣宗 白玉蟾 
朱砂鼎裏煉金晶，默禱天皇入紫冥。月落半山丹井水，猿聲驚斷滿天星。
贊歷代天師 第二十七代諱象中字拱辰 白玉蟾 
仁皇恩賜紫衣時，方是寧馨七歲兒。閑把洞章歌一闋，不知鸞鶴滿天飛。
贊歷代天師 第二十八代諱敦復字延之 白玉蟾 
棘圍戰罷笑歸來，一寸功名心已灰。白鶴何年歸洞府，夕陽影裏野猿哀。
贊歷代天師 第二十九代諱景端字子仁 白玉蟾 
當年仙去鶴巢空，萬壑千崖夕照紅。人在丹丘玄圃外，瀟瀟松桂夜來風。
贊歷代天師 第三十代諱繼先字遵正 白玉蟾 
築著成都人姓劉，丹成蛻跡入羅浮。瓊樓數紙御書在，虛靜先生已掉頭。
贊歷代天師 第三十一代諱時修字朝英 白玉蟾 
是箇清都一散郎，凝神聚氣煉丹陽。片雲孤鶴無蹤跡，半夜風寒萬里霜。
贊歷代天師 第三十二代諱守真字遵一 白玉蟾 
鶴頸龜腮骨已仙，星壇長嘯誦瓊篇。自從闕下歸仙後，一枕清風幾萬年。
知宮王琳甫贊 白玉蟾 
青布衲，碧藜筇。詩吟白芍藥，曲唱紫芙蓉。一局著殘人事醒，七絃彈破世間空。時乎泛一葉於滄海之外，時乎飛片羽於虛空之中。鐵笛橫吹老龍泣，金樽一倒琪花紅。孤猿嘯夜月，淡露滴秋風。雲錦溪深碧無底，天蒼山秀綠不窮。白鶴卧占眠牛草，丹鵲飛上棲鴉松。真人一聲長嘯於蓬萊之東，青童回首指道神仙中之最雄。